Det kan virke ironisk. Men spørger man Nikolaj Ehlers ind til et af de steder, Danmark kan forbedre sig frem mod næste kamp mod Frankrig, svarer tomålskytten: Powerplay. For selvom Danmark scorede to gange ved netop powerplay, er der stadig mulighed for at optimere den fase af spillet, siger Nikolaj Ehlers til TV 2 Sport. - I powerplay fik vi sat nogle ind, men der er stadig nogle ting, vi skal arbejde videre med ved vores overtalsspil. Hvad er det? - Det er alle småtingene. Det er første gang, vi træner sammen alle fem i dag. Vi har ikke trænet med det eller noget som helst, fordi vi ikke har vidst, om jeg skulle være med. Så jeg synes, to mål alligevel er helt okay. Når Danmark har powerplay, består førstekæden af Markus Lauridsen, Patrick Russell, Nicklas Jensen, Frederik Storm og Nikolaj Ehlers, der udgør de fem spillere i offensiven. Forklaringen bag at Danmark ikke har kunne øve powerplay under træning, skal findes i, at Nikolaj Ehlers har bakset med en række forsikringspapirer op til slutrunden, der har gjort, at han ikke har trænet ordentligt med landsholdet. Det kan du læse mere om her . "Vi skal have skudt mere" Danmark spillede en flot kamp mod Ungarn, og det viste sig også i spillet på isen. Men Ifølge Ehlers skal Danmark blive mere direkte med pucken. - Vi har flest skud på mål. Men vi kunne have skudt meget mere i de situationer, hvor vi holder pucken i de offensive zoner og kører dem trætte. Det er også fint nok, at vi kører den rundt, men på et tidspunkt skal der også komme et skud. Og der var nogle gange, hvor vi ikke fik skudt. Danmark noterede sig i alt for 44 afslutninger over for Ungarns 17. Men Ehlers vil have flere skud og forsikrer med et smil, at det bliver optimeret i næste kamp mod Frankrig. - Så mere trafik foran mål, flere skud og så skal vi være hårdere derinde. Vi skal kunne sætte dem ind, når de bare ligger der. Men det gør vi i morgen (søndag, red.). Danmarks næste opgave ved VM-slutrunden venter søndag, hvor de rødhvide møder Frankrig. Følg kampen på TV 2 Play eller TV 2 Sport fra klokken 15.20.
Danmark scorede to gange på powerplay mod Ungarn på trods af, at Ehlers ikke har været med til at øve det på isen.